नई दिल्ली, 18 जून (हि.स.)। कर्नाटक में गठबंधन की सरकार को लेकर उठ रहे कयासों के बीच शनिवार शाम से दिल्ली पहुंचे मुख्यमंत्री एचडी कुमारस्वामी ने सोमवार सुबह बेंगलुरु रवाना होने से पहले कांग्रेस अध्यक्ष राहुल गांधी से मुलाकात की है। दोपहर में कुमारस्वामी का केंद्रीय गृहमंत्री राजनाथ सिंह से मिलने का भी कार्यक्रम प्रस्तावित है। इससे पहले एक ओर जहां कांग्रेस के विरोध के बावजूद कर्नाटक के मुख्यमंत्री एचडी कुमारस्वामी ने दिल्ली के मुख्यमंत्री अरविंद केजरीवाल का समर्थन जताया था वहीं नीति आयोग की बैठक में प्रधानमंत्री नरेंद्र मोदी से इस सिलसिले में बातचीत भी की थी लेकिन तमाम कयासों को दरकिनार करते हुए कुमारस्वामी ने एक बार फिर राहुल गांधी से मुलाकात में ये स्पष्ट कर दिया कि वह गठबंधन को लेकर पूरी तरह से आश्वस्त हैं। कुमार स्वामी और राहुल की इस मुलाकात के दौरान कांग्रेस की ओर से कर्नाटक प्रभारी केसी वेणु गोपाल और जेडीएस की ओर से दानिश अली मौजूद रहे। दरअसल दोनों नेताओं के बीच ये मुलाकात ऐसे समय में हुई है जबकि कांग्रेस दोनों पार्टियों के बीच गठबंधन चलाने में सक्षम प्रदेश अध्यक्ष की तलाश में जुटी है। हालांकि इससे पहले कर्नाटक कांग्रेस के वरिष्ठ कांग्रेस नेता टी बी जयचंद्रा ने स्वयं ही प्रदेश कांग्रेस अध्यक्ष पद के लिए आकांक्षा भी जाहिर की थी लेकिन पार्टी की तलाश अभी पूरी नहीं हुई और न ही आलाकमान इस पर अंतिम फैसला लिया है। जयचंद्रा के अनुसार इस मसले पर पार्टी के शीर्ष नेताओं ने अन्य प्रतिनिधियों संग कई दौर की चर्चा कर ली है। इस पर अंतिम फैसला कांग्रेस आलाकमान को ही लेना है। कांग्रेस-जनता दल (सेक्युलर) गठबंधन सरकार के मंत्रिमंडल विस्तार अथवा फेरबदल को लेकर नेताओं के बीच आपसी सामन्जस्य बैठाने और लोकसभा चुनाव की तैयारियों के मद्देनजर पार्टी हाकमान कर्नाटक में उपयुक्त प्रदेश कांग्रेस के अध्यक्ष की तलाश में है। पार्टी विधानसभा चुनाव में हुई 'चूक' को लोकसभा चुनाव में दोहराने का जोखिम नहीं लेना चाहती। इसी रणनीति के तहत पार्टी नये चेहरे की तलाश में जुटी है। जिस रेस में पूर्व केंद्रीय मंत्री लोकसभा सांसद के एच मुनियप्पा भी प्रबल दावेदार माना जा रहे हैं। वहीं राज्यसभा सांसद पूर्व पार्टी महासचिव बीके हरिप्रसाद, राजीव गौड़ा समेत कई नेताओं का नाम इस में शामिल है। हिन्दुस्थान समाचार/प्रीतकिरन/राधा रमण